b'\n_START_ARTICLE_\nEduard Kuuskor\n_START_PARAGRAPH_\nEduard Kuuskor (s\xc3\xbcndinud 2. jaanuaril 1918 Varbola vallas, Russalu m\xc3\xb5isas) on endine Eesti s\xc3\xb5jav\xc3\xa4elane ja radist, Raua t\xc3\xa4nava lahingu veteran._NEWLINE_Kuuskor \xc3\xb5ppis Tallinna 21. Koolis ning Tallinna poeglaste t\xc3\xa4ienduskoolis, raadiotehnikat \xc3\xb5ppis ta Noorte Meeste Kristliku \xc3\x9chingu raadiokoolis. Aega teenis ta Sidepataljoni raadior\xc3\xbchmas. 1940. aastal, NSV Liidu okupatsiooni alguses, viidi pataljon \xc3\xbcle 21. kooli hoonesse Raua t\xc3\xa4naval, kus 21.\xe2\x80\x9322. juunil toimus Raua t\xc3\xa4nava lahinguna tuntuks saanud episood, kui sidepataljonlased (sh ka ta ise) hakkasid vastu riigip\xc3\xb6\xc3\xb6rajate katsele neid relvituks teha. Kuna Eesti kaitsev\xc3\xa4gi \xc3\xbchendati Punaarmeega, siis oli Kuuskor kuni 1941. aastani selle ridades, kuid s\xc3\xb5jategevuse k\xc3\xa4igus p\xc3\xb5genes ta \xc3\xbcle rindejoone ja andis end Saksa s\xc3\xb5jav\xc3\xa4e k\xc3\xa4tte ning peagi vabastati ta terviseh\xc3\xa4dade t\xc3\xb5ttu tegevteenistusest. Seej\xc3\xa4rel tegutses Kuuskor Tallinnas luurer\xc3\xbchma Haukka sidemehena._NEWLINE_M\xc3\xa4rtsipommitamise ajal h\xc3\xa4vis Kuuskori sideaparatuur, kuid sellest hoolimata s\xc3\xbc\xc3\xbcdistati teda n\xc3\xb5ukogudevastases tegevuses ning 1944. aastal m\xc3\xb5isteti ta 10 aastaks vangi. Ta viibis ka asumisel Komimaal, kus ta t\xc3\xb6\xc3\xb6tas kaevanduses ning j\xc3\xa4i ka p\xc3\xa4rast vabastamist sinna m\xc3\xb5neks ajaks elama, sest p\xc3\xb5hjas t\xc3\xb6\xc3\xb6tades oli pereisal v\xc3\xb5imalik pensionile saada juba 50-aastaselt. 1968. aastal naasis ta Eestisse ning elab alates sellest ajast Keilas. Eestis viibides t\xc3\xb6\xc3\xb6tas ta siiski Eesti NSV Geoloogia Valitsuses geof\xc3\xbc\xc3\xbcsika alal. _NEWLINE_Kuuskorile kui Raua t\xc3\xa4nava lahingu veteranile on antud mitu s\xc3\xb5jalist autasu. 2002. aastal sai ta Kotkaristi IV klassi teenetem\xc3\xa4rgi, 2016. aastal lisandus Staabi- ja sidepataljoni k\xc3\xb5rgeim autasu: pataljoni rinnam\xc3\xa4rk. 3. jaanuaril 2018 kinkis Riho Terras Kuuskorile kaitsev\xc3\xa4e juhataja lipu.\n_START_SECTION_\nIsiklikku\n_START_PARAGRAPH_\nEduard Kuuskor on lesk (abikaasa  Astrid suri aastal 2008), tal on 1950-ndatel s\xc3\xbcndinud poeg.'